IZVEDBENA UREDBA KOMISIJE (EU) 2022/2203

z dne 11. novembra 2022

o spremembi Uredbe (EU) št. 965/2012 glede uporabe zahtev za določitev lokacije zrakoplova v nevarnosti

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (1) in zlasti člena 31 Uredbe,

ob upoštevanju naslednjega:

(1) Standard ICAO 6.18.1 je bil vključen v točko CAT.GEN.MPA.210 Priloge IV (del CAT) k Uredbi Komisije (EU) št. 965/2012 (2), ki zahteva, da so nekatera letala opremljena z zanesljivimi in samodejnimi sredstvi za točno določitev lokacije točke, ki označuje konec leta, po nesreči, v kateri je bilo letalo resno poškodovano.

(2) Svet ICAO je na 16. seji 226. zasedanja, ki je potekala 18. julija 2022, sprejel Spremembo 48 k Prilogi 6 ICAO, del I. Z navedeno spremembo je datum začetka uporabe standarda ICAO 6.18.1 preložen na 1. januar 2025, njegova uporaba pa omejena na letala, za katera je bilo individualno spričevalo o plovnosti prvič izdano 1. januarja 2024 ali pozneje.

(3) Namen te spremembe je (i) odpraviti precejšnje zamude, s katerimi se soočajo vsi zadevni proizvajalci zrakoplovov po vsem svetu, pri nameščanju potrebne opreme na letala in vzpostavitvi potrebne komunikacijske infrastrukture med vsemi zadevnimi deležniki (vključno z izvajalci služb zračnega prometa in centri za usklajevanje reševanja) ter (ii) izvajalcem služb zračnega prometa in centrom za usklajevanje reševanja zagotoviti več časa, da bi lahko pripravili in prilagodili svoje postopke.

(4) Zato bi bilo treba Uredbo (EU) št. 965/2012 ustrezno spremeniti.

(5) Agencija Evropske unije za varnost v letalstvu je pripravila osnutek izvedbenih pravil in jih predložila Komisiji v obliki mnenja št. 5/2022 v skladu s členom 76(1) Uredbe (EU) 2018/1139.

(6) Zahteve iz te uredbe so skladne z mnenjem odbora za uporabo skupnih varnostnih predpisov na področju civilnega letalstva, ustanovljenega na podlagi člena 127 Uredbe (EU) 2018/1139 –

SPREJELA NASLEDNJO UREDBO:

Člen 1 Točka CAT.GEN.MPA.210 Priloge IV (del CAT) k Uredbi (EU) št. 965/2012 se nadomesti z naslednjim: „CAT.GEN.MPA.210 Lokacija zrakoplova v nevarnosti – letala Naslednja letala so od 1. januarja 2025 opremljena z zanesljivimi in samodejnimi sredstvi za natančno določitev lokacije točke, ki označuje konec leta, po nesreči, v kateri je bilo letalo močno poškodovano: (a) vsa letala z MCTOM nad 27 000 kg in MOPSC nad 19, za katera je bilo individualno spričevalo o plovnosti prvič izdano 1. januarja 2024 ali pozneje, ter (b) vsa letala z MCTOM nad 45 500 kg, za katera je bilo individualno spričevalo o plovnosti prvič izdano 1. januarja 2024 ali pozneje.“

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 11. novembra 2022 Za Komisijo predsednica Ursula VON DER LEYEN

(1) UL L 212, 22.8.2018, str. 1.

(2) Uredba Komisije (EU) št. 965/2012 z dne 5. oktobra 2012 o tehničnih zahtevah in upravnih postopkih za letalske operacije v skladu z Uredbo (ES) št. 216/2008 Evropskega parlamenta in Sveta (UL L 296, 25.10.2012, str. 1).